‹‹በኢትዮጵያ እና በግብጽ መካከል ትልቅ የሳይበር ጦርነት ተጀምሯል እስኪባል ድረስ ዘመቻው ውጤት አምጥቷል፡፡›› የታላቁ የኢትዮጵያ ሕዳሴ ግድብ የሕዝባዊ ተሳትፎ ማስተባበሪያ ምክር ቤት ጽሕፈት ቤት
ባሕር ዳር፡ መስከረም 16/2013ዓ.ም (አብመድ) ኢትዮጵያውያን በውጪ ሀገራት እና በሀገር ውስጥ በቡድን እና በተናጠል በመሆን ለታላቁ የኢትዮጵያ ሕዳሴ ግድብ የማኅበራዊ ሚዲያ ዘመቻ እያደረጉ ነው፡፡ በታላቁ የኢትዮጵያ ሕዳሴ ግድብ ላይ የተካሄደው የፐብሊክ ዲፕሎማሲ እና ዓለም ዓቀፍ ግንኙነት ዘመቻ ውጤታማ መሆኑንም የታላቁ የኢትዮጵያ ሕዳሴ ግድብ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት ገልጿል፡፡ቀደም ብሎ በተለይ ግብጾች ስለዓባይ ለሚያሠራጩት የተሳሳተ መረጃ ምላሽ የሚሰጥ አልነበረም፡፡ በቅርቡ ግን በተለይም የዐረብኛ ቋንቋ ተናጋሪ ኢትዮጵያውያን በአውሮፓ፣ በዐረብ ሀገራትና በሌሎችም በመደበኛ መገናኛ ብዙኃን እና በማኅበራዊ ሚዲያ በዕውቀት እና በእውነት ላይ የተመሠረተ በሳል ትንታኔ፣ ማብራሪያ እና ምላሽ እየሰጡ መሆኑን ጽሕፈት ቤቱ አስታውቋል፡፡